Απόφαση σχετικά με τις ελεγχόμενες υπηρεσίες πρόσθετου τέλους, σύμφωνα με τον προτεινόμενο όρο 22 του μέρους 2 του παραρτήματος 1 των αδειών των φορέων εκμετάλλευσης δημόσιων τηλεπικοινωνιών ("PTO") και σύμφωνα με τον προτεινόμενο όρο 26 του μέρους 2 του παραρτήματος 1 των ομαδικών αδειών λειτουργίας συνδρομητικών συστημάτων παροχής τηλεπικοινωνιακών υπηρεσιών ("TSL") και διεθνών υπηρεσιών μεταπώλησης απλής φωνητικής τηλεφωνίας ("ISVR")

(2001/C 321/03)

Η ΠΑΡΟΥΣΑ ΑΝΑΚΟΙΝΩΣΗ ΑΝΤΙΚΑΘΙΣΤΑ ΤΗΝ ΑΝΑΚΟΙΝΩΣΗ ΠΟΥ ΔΗΜΟΣΙΕΥΘΗΚΕ ΣΤΙΣ ΕΠΙΣΗΜΕΣ ΕΦΗΜΕΡΙΔΕΣ ΤΟΥ ΛΟΝΔΙΝΟΥ ΚΑΙ ΤΟΥ ΕΔΙΜΒΟΥΡΓΟΥ ΤΗΝ ΠΑΡΑΣΚΕΥΗ 5 ΟΚΤΩΒΡΙΟΥ 2001 ΚΑΙ Η ΟΠΟΙΑ ΕΠΡΟΚΕΙΤΟ ΕΠΙΣΗΣ ΝΑ ΔΗΜΟΣΙΕΥΘΕΙ ΣΤΗΝ ΕΠΙΣΗΜΗ ΕΦΗΜΕΡΙΔΑ ΤΟΥ ΜΠΕΛΦΑΣΤ ΤΗΝ ΙΔΙΑ ΗΜΕΡΟΜΗΝΙΑ, ΑΛΛΑ ΤΕΛΙΚΩΣ ΔΕΝ ΔΗΜΟΣΙΕΥΘΗΚΕ

1. Στις 14 Σεπτεμβρίου 2001, ο Γενικός Διευθυντής Τηλεπικοινωνιών (ο "Γενικός Διευθυντής") ανακοίνωσε σύμφωνα με το άρθρο 12 παράγραφος 2 του νόμου περί τηλεπικοινωνιών του 1984, ο οποίος τροποποιήθηκε από τον νόμο περί ηλεκτρονικών επικοινωνιών του 2000 (ο "Νόμος") ότι προτείνει να γίνουν τροποποιήσεις όλων των αδειών που χορηγήθηκαν σε συγκεκριμένους ιδιώτες από τον υπουργό Εμπορίου και Βιομηχανίας (ο "υπουργός") δυνάμει του άρθρου 7 του νόμου κατά την περίοδο που αρχίζει από τις 22 Ιουνίου 1984 και λήγει στις 29 Αυγούστου 2001 για τη λειτουργία συστημάτων τηλεπικοινωνιών, τα οποία ο υπουργός χαρακτήρισε με διάταγμα, σύμφωνα με το άρθρο 9 του νόμου, ως δημόσια συστήματα τηλεπικοινωνιών. Οι εν λόγω άδειες εκμετάλλευσης θα αναφέρονται εφεξής περιληπτικά ως "άδειες PTO" (Public Telecommunications Operators).

2. Την 1η Οκτωβρίου 2001, ο υπουργός, σύμφωνα με το άρθρο 7 παράγραφος 12 και παράγραφος 13 του νόμου, ανακοίνωσε ότι προτίθεται να ανακαλέσει τις ομαδικές άδειες λειτουργίας συνδρομητικών συστημάτων παροχής υπηρεσιών τηλεπικοινωνιών και διεθνών υπηρεσιών μεταπώλησης απλής φωνητικής τηλεφωνίας (εφεξής θα αναφέρονται αντιστοίχως ως άδειες TSL (Telecommunications Services) και ISVR (International Simple Voice Resale Services) και να χορηγήσει νέες άδειες TSL και ISVR.

3. Αποτέλεσμα των σχετικών προτεινόμενων τροποποιήσεων των αδειών PTO, TSL και ISVR θα είναι η διεύρυνση του ορισμού του είδους των υπηρεσιών πρόσθετου τέλους ("PRS" - premium rate services) που μπορούν να παρέχονται δυνάμει των εν λόγω αδειών, αντικαθιστώντας τον παρόντα ορισμό των "ελεγχόμενων υπηρεσιών" (Controlled Services) με τον ορισμό των "ελεγχόμενων υπηρεσιών πρόσθετου τέλους" (Controlled Premium Rate Services). Αυτό θα είχε ως αποτέλεσμα την ενίσχυση του κανονιστικού καθεστώτος στον τομέα των PRS, ούτως ώστε η παροχή μιας ενδεχομένως ευρύτερης κατηγορίας PRS (άλλων υπηρεσιών εκτός των PRS που παρέχονται ζωντανά) να μπορεί να διέπεται από έναν κώδικα ορθής πρακτικής, τον οποίο θα αποδέχεται ο Γενικός Διευθυντής.

4. Ο Γενικός Διευθυντής ανακοινώνει με την παρούσα ότι προτείνει τη λήψη απόφασης δυνάμει του σημείου 22.5 του νέου προτεινόμενου όρου 22 των αδειών PTO και δυνάμει του σημείου 26.5 του νέου προτεινόμενου όρου 26 των αδειών TSL και ISVR, προκειμένου να αναγνωρίσει έναν κώδικα ορθής πρακτικής ο οποίος πρέπει να εκδοθεί από την ICSTIS (ανεξάρτητη επιτροπή εποπτείας των προτύπων των τηλεφωνικών υπηρεσιών πληροφόρησης - Independent Committee for the Supervision of Standards of Telephone Information Services) (ο οποίος προσαρτάται στο σχέδιο απόφασης του Γενικού Διευθυντή) για τους σκοπούς των σημείων 22.3 και 26.3 των αντιστοίχων αδειών.

5. Η έκδοση της τελικής απόφασης εξαρτάται φυσικά από την έκβαση των αντίστοιχων δημόσιων καταστατικών διαβουλεύσεων και από το εάν γίνουν τελικώς οι προτεινόμενες τροποποιήσεις των αδειών PTO και εάν οι άδειες TSL και ISVR ανακληθούν και επαναχορηγηθούν επιτυχώς. Οι διαβουλεύσεις επί του σχεδίου απόφασης δεν θα πρέπει να αποτελέσουν εμπόδιο στη διακριτική ευχέρεια του Γενικού Διευθυντή όσον αφορά την εκπόνηση των ίδιων των προτεινόμενων τροποποιήσεων, ούτε στη διακριτική ευχέρεια του Υπουργού να ανακαλέσει και να επαναχορηγήσει τις άδειες TSL και ISVR.

6. Το κείμενο του προτεινόμενου σχεδίου απόφασης μαζί με την αιτιολογική έκθεση διατίθενται στην ιστοθέση του Oftel στη διεύθυνση (www.oftel.gov.uk) ή μπορούν να ζητηθούν από τη μονάδα έρευνας και πληροφοριών του Oftel στην παρακάτω διεύθυνση.

7. Παραστάσεις επί του προτεινόμενου σχεδίου απόφασης μπορούν να υποβληθούν στον: Gavin Daykin, Oftel, 50 Ludgate Hill, London, EC4M 7JJ [τηλ. (44-207) 634 53 38· φαξ: (44-207) 634 87 84· ηλεκτρονικό ταχυδρομείο: gavin.daykin@oftel.gov.uk] το αργότερο έως τις 9 Νοεμβρίου 2001. Δεν θα δοθεί περαιτέρω παράταση στα ενδιαφερόμενα μέρη να υποβάλουν παρατηρήσεις επί των παρατηρήσεων που διατυπώθηκαν κατά την προαναφερθείσα περίοδο.

8. Οιεσδήποτε εμπιστευτικές πληροφορίες πρέπει να χαρακτηρίζονται ως τέτοιες και να παρουσιάζονται χωριστά σε απόρρητο παράρτημα. Όλες οι παραστάσεις και οι ενστάσεις που παραλαμβάνει το Oftel, εκτός των εγγράφων που χαρακτηρίζονται εμπιστευτικά, διατίθενται για επιθεώρηση από τη μονάδα έρευνας και πληροφοριών του Oftel.